九日同韶美誼夫登妙明分韻得光字
作者：王灼
朝代：宋

paragraphs: 野迥半留日，雲薄初護霜。
一傾萸菊酒，三肅翰墨場。
諸君黨友賢，獨我鬢毛蒼。
滿引雖云樂，分携亦自傷。
平生子劉子，趣歸謁建章。
勳業定指取，富貴肯相忘。
古人重佳節，酬酢無餘觴。
龍山丹葉飛，騎臺白草荒。
但使修名立，豈識離緒長。
明年未可料，共飲西湖光。